‘Plaasaanvaller’ verongeluk in gesteelde bakkieDie ongelukstoneel buite Sasolburg. Foto: Verskaf ŉ Vermeende plaasaanvaller het Maandagoggend kort ná hy en nog makkers ŉ bejaarde boer aangeval het, in die boer se bakkie verongeluk. Ronnie Brand is op sy plaas naby die Jim Fouché-vakansieoord buite Oranjeville in die Vrystaat aangeval. Volgens Tommy Pienaar van Basopa Sekuriteit is Brand met ŉ moersleutel aangerand. “Hy het gelê en slaap toe hy glo gehoor het hoe die skuifdeur oopbars. Hy is ernstig beseer en na ŉ hospitaal geneem vir behandeling.” Brand bly glo alleen. Die aanvallers het met Brand se selfoon en ander items in sy bakkie op die vlug geslaan. Dit is in dié stadium nie duidelik hoeveel aanvallers daar was nie, maar volgens Pienaar het Brand gesê daar was meer as een. Brand se gesteelde Isuzu-bakkie is later naby Deneysville opgemerk en kort daarna gevind waar dit buite Sasolburg omgeslaan het. Die bestuurder, een van Brand se vermeende aanvallers, is op die toneel dood verklaar. Volgens Pienaar word daar vermoed dat die oorledene sy makker (of makkers) afgelaai het voor die ongeluk plaasgevind het. Konst. Josephine Rani, woordvoerder van die polisie, het die voorval bevestig en gesê sy sal later meer inligting bekend maak.